b"\n_START_ARTICLE_\nPla\xc3\xa7a del Tossal\n_START_SECTION_\nForma i funci\xc3\xb3\n_START_PARAGRAPH_\nLa pla\xc3\xa7a d\xc3\xb3na acc\xc3\xa9s a l'antiga moreria del Carme des del barri rom\xc3\xa0 i despr\xc3\xa9s cristi\xc3\xa0 de la Seu, amb la qual \xc3\xa9s connectada pel carrer dels Cavallers, a l'est. \xc3\x89s una pla\xc3\xa7a tancada i triangular, de dimensions redu\xc3\xafdes, situada damunt d'un tossal artificial de 15 metres d'altitud (on el s\xc3\xb2l de la propera pla\xc3\xa7a del Mercat \xc3\xa9s a 12,7 metres), per on pr\xc3\xa8viament discorria un bra\xc3\xa7 del riu T\xc3\xbaria, la qual cosa la converteix en el punt m\xc3\xa9s elevat de Val\xc3\xa8ncia. Aquesta terra fou aixecada al segle XI per tal d'evitar inundacions. \xc3\x89s a la pla\xc3\xa7a del Tossal que acabava la ciutat musulmana de Balansiyya, com ho demostren les restes de la muralla trobades davall la pla\xc3\xa7a._NEWLINE_Pel que fa al tributari, corria de nord a sud, a trav\xc3\xa9s de l'actual carrer de la Bosseria, que uneix la pla\xc3\xa7a amb la pla\xc3\xa7a del Mercat al sud. A l'oest, hi ha el carrer de Quart, i al nord connecta amb els dos carrers emblem\xc3\xa0tics del Carme, el carrer de Dalt i el carrer de Baix. Tanmateix, altres art\xc3\xa8ries menors desemboquen en la pla\xc3\xa7a, com ara els carrers del Moro Zeit, de la Conquesta, de Sant Miquel, i dels Calderers. Separada per una sola illa de cases, a l'est hi ha una replaceta anomenada pla\xc3\xa7a de l'Espart, mentre al nord, creuant Cavallers, hi ha la tamb\xc3\xa9 petita pla\xc3\xa7a de Sant Jaume. En el passat, la pla\xc3\xa7a hauria sigut m\xc3\xa9s petita, per\xc3\xb2 gr\xc3\xa0cies a l'enderroc d'una illa de cases cresqu\xc3\xa9 fins a les actuals dimensions. La part oriental de la pla\xc3\xa7a \xc3\xa9s reservada per als vianants, mentre l'occidental \xc3\xa9s ocupada per una cal\xc3\xa7ada molt transitada, provinent del carrer de la Bosseria. _NEWLINE_La pla\xc3\xa7a \xc3\xa9s dominada per una sala d'exposicions municipal subterr\xc3\xa0nia, de la qual nom\xc3\xa9s \xc3\xa9s visible l'entrada coberta de vidre, i on hom pot veure les esmentades restes de la muralla musulmana. Al voltant, hi ha una extensa terrassa emprada pels restaurants i bars de la pla\xc3\xa7a. La superf\xc3\xadcie de la pla\xc3\xa7a \xc3\xa9s de llosa grisa, interrompuda per molt pocs arbres, amb uns bancs de petita al\xc3\xa7\xc3\xa0ria de la mateixa llosa. Com que la pla\xc3\xa7a pateix un desnivell cap al nord, hi ha una s\xc3\xa8rie d'esglaons suaus entre la terrassa i la cal\xc3\xa7ada fronterera. At\xc3\xa8s que els carrers s\xc3\xb3n tots bastant estrets i les cases altes, normalment de quatre pisos, la pla\xc3\xa7a t\xc3\xa9 un caire tancat. Tots els edificis al voltant s\xc3\xb3n casotes del segle XIX t\xc3\xadpicament valencianes, amb una profusi\xc3\xb3 de finestres grans i allargades i balcons redu\xc3\xafts.\n_START_SECTION_\nTransport\n_START_PARAGRAPH_\nPer la pla\xc3\xa7a, passen les l\xc3\xadnies 81 i 5B de l'EMT de Val\xc3\xa8ncia, en direcci\xc3\xb3 a les torres de Quart."